**Sanitetsbataljonen** (SANBN) er ein støttebataljon i Brigade Nord som har til oppgåve å behandla såra i strid og krigssituasjonar. I praksis bistår Sanitetsbataljonen med å stabilisera såra personell til vidare evakuering frå striden til feltsjukehus. Bataljonen utdannar soldatar innan førstehjelp, slik at dei kan utføra førstehjelp i svært stressande situasjonar. Bataljonen er difor avhengig av fysisk og mentalt robuste soldatar. Sjølv om det eine kompaniet er stasjonert på Rena, held storparten av bataljonen til på Setermoen i Bardu.

Personellet i bataljonen nyttar Brigade Nord sin blå beret.

Sanitetsbataljonen nyttar pansra ambulansar til evakuering av pasientar.  
Foto: Håkon Dahlmo (1997).

Kompani
-------

### Bataljonstab

Bataljonstaben er leiinga i Sanitetsbataljonen. På oppdrag er staben i kommandoplassen til kompani 5, og har det overordna ansvaret for plassering av feltsjukehus og logistikk.

### Kompani 1

Brigadekompani 1 (Kp1) består av sanitetssoldatar (medic), som stabilerer og behandlar såra personell i strid. Dette kompaniet har i oppgåve å støtta Brigade Nord sine kampavdelingar med sanitetsstøtte under oppdrag. Med hjelp av beltevogn BV206, feltvogn MB 240 og MB 300 og pansra personellvogner Sisu XA-180, evakuerer kompaniet pasientar til feltsjukehusa. Kompaniet utdannar personell innan nivå 3 førstehjelp, og består stort sett vernepliktig personell, som har innrykk i august.

### Kompani 3 HRS

Sanitetskompani 3 er bataljonen sin HRS-styrke, og består utelukkande av verva personell. Hovudoppgåva er å støtta Telemark bataljon og resten av NATOs hurtige reaksjonsstyrke (NRF). Kompaniet held til på Rena. Kompaniet er ofte ein del av eit samvirkesystem, og stiller ofte soldatar til internasjonale operasjonar. Sanitetskompani 3 er stort sett likt utstyrt som Brigadekompani 1.

### Kompani 5

Soldatar frå Sanitetskompani 3 i Oslo etter eksplosjonen 22. juli 2011  
Foto: Chell Hill (2011).
Dette kompaniet har i oppgåve å oppretta og drifta Brigade Nord sitt feltsjukehus. Pasientar vert frakta dit for behandling. Feltsjukehuset har moderne utstyr og kapasitet til å gjennomføra avansert kirurgi, ved hjelp av profesjonelle legar. Sidan bataljonen er ein materielltung avdeling, har kompaniet kapasitetar innan reperasjon. Reperasjonslaget er mekanisk og teknisk flinke soldatar som er kritiske for å halda stridsevna til bataljonen oppe. Kp5 etablerer òg kommandoplassen, som er satt opp med containerar og telt. Kommandoplassoldatane er oppsatt på Scania lastevogn og MB 240 feltvogner. Nokre av soldatane i kommandoplasslaget fungerer som sambandsoperatørar i felt. Desse er inndelt i mindre relélag som sikrar sambandet mellom lag og kompani. På lik linje med sambandssoldatar i Sambandsbataljonen, opererer ofte soldatane åleina og åtskilt frå resten av Stabstroppen. Difor stillest det krav til sjølvstendige og robuste soldatar.

Sjå òg
------

* Forsvarets sanitet (FSAN)

Kjelder
-------

1. 1 2 3 4 5 6  ««Sanitetsbataljonen»». Forsvaret. Henta 13. desember 2014.
2. ↑  ««Sanitetssoldat i Sanitetsbataljonen»». Forsvaret. Henta 13. desember 2014.
3. ↑  ««Sanitetsbataljonen»». Store Norske Leksikon. Henta 13. desember 2014.
4. ↑  ««Vognfører/vognkommandør i Sanitetsbataljonen»». Forsvaret. Henta 13. desember 2014.
5. 1 2  ««Støttetjeneste i Sanitetsbataljonen»». Forsvaret. Henta 13. desember 2014.